Kastell Josilin

Emañ Kastell Josilin e kreiz kêr Josilin, e Breizh, war ribl ar stêr Oud.

 Istor 
Gant Gwezhenneg, beskont ar Porc'hoed, Roc'han hag ar Gemene, ha kar da familh konted Roazhon, e vije bet savet ar c’hastell kentañ war-dro ar bloavezh 1008. Savet e oa bet war un dorgenn roc’hellek a valire a-us ar stêr Oud. Abaoe an  ivez e teu tud da bardoniñ da iliz Itron Varia an Drezeg e miz Gwengolo. Gant ar birc’hirinded-se e kreskas brud ha pinvidigezh Josilin hag e dudjentil. Hiziv c’hoazh ez eo unan eus pirc’hirindedoù brasañ Bro-Gwened, war-lerc’h hini Santez-Anna-Gwened. 

E 1154, Eudon Porc’hoed, tad-kaer ha kulator an dug yaouank Konan IV, a glaskas bodañ aotrounez all a Vreizh evit lemel e wirioù hêr digant e vab-kaer. Trec’het e voe gant Herri II, roue Bro-Saoz ha dug Anjev, a oa kevredet gant Konan IV. Gant Herri II e-unan e voe distrujet kastell Josilin ha lakaat a reas teurel holen war ar rivinoù. 
Olier Klison, a brenas douaroù aotrou Josilin e 1370, hag adsevel a reas ur mell kastell gant eizh tour hag un tour-meur 90 metr uhelder. Dimeziñ a reas e verc’h, Beatrix, gant Alan VIII Roc'han, eus Tiegezh ar Roc'haned, a oa o c’hastell un ugent kilometr bennak diouzh Josilin.

E 1488 e voe aloubet ar c’hastell gant dug Breizh, Frañsez II, ha kroget d’e zistrujañ.. Gant e verc’h, Anna, e voe rentet da Yann II Roc'han, mab-kuñv da Olier Klison.

Gant hennezh e voe treuzfurmet ar c’hastell : dont a reas da vezañ ur c’hastell annez gant un tal greunvaen kizellet-kaer, unan eus skouerioù kentañ arz an Azginivelezh e kornôg Europa, savet gant micherourien deuet eus Italia. Gant Yann II Roc’han e voe lakaet kizellañ un toullad A-où bras, en enor d’an Dugez Anna.

Skarzhet e voe ar Roc’haned eus Josilin dre ma oant protestanted hag aloubet e voe o c’hastell gant Dug Mercœur, unan eus pennoù bras nerzhioù katolik ar C’hevre enebet ouzh ar roue nevez Herri IV.

E 1603 e voe graet un dugelezh eus beskontelezh ar Roc’haned gant ar roue Herri IV, hag en em ziazezañ a reas Herri II Roc'han e kastell Pondi. Kardinal Richelieu a lakaas dizalbadiñ tour-meur ha pevar zour all eus kastell Josilin e 1629. Ha disklêriañ a reas d’an dug Herri II, unan eus pennoù bras ar brotestanted : « Monseigneur, je viens de jeter une bonne boule dans votre jeu de quilles ! » (Aotrou, ur voul emaon o paouez stlepel ouzh ho kilhoù).

En  ne oa mui den ebet o chom er c’hastell ; implijet e voe evel toull-bac’h ha dastumlec’h e-pad an Dispac'h gall hag an Impalaeriezh c'hall kentañ. E 1822 e krogas dug Roc’han d’e adsevel, diwar ali dugez Berry, Caroline de Bourbon-Siciles.

Hiziv emañ pevarzekvet dug Roc’han, Josselin de Rohan, o chom er c’hastell. Gallout a reer gweladenniñ porzh ar c’hastell hag un nebeudig salioù ma’z eus arrebeuri kozh (en o zouez an daol ma voe sinet Edid Naoned), taolennoù, un delwenn eus Olier Klison, diwar zorn ar c’hizeller Emmanuel Frémiet.

Liammoù diavaez

    Château de Josselin, al lec’hienn ofisiel
 Josilin hag ar c’hastell

Rummad:Kestell ar Mor-Bihan
Rummad:Kestell Bro-Wened
Rummad:Josilin